## El Consell aprova una declaració institucional en suport al poble marroquí i libi després de les últimes catàstrofes naturals

*** El Marroc va patir un terratrémol de magnitud 6,8 en la matinada del dissabte passat, mentre que Líbia es recupera de les conseqüències del cicló Daniel
* El Govern Valencià adopta mesures immediates d'ajuda humanitària dirigides als dos països**

El Consell ha aprovat una declaració institucional en suport al poble marroquí, després del terratrémol de magnitud 6,8 que va tindre lloc durant la matinada del passat dissabte, i al poble libi, amb motiu dels efectes del cicló Daniel al país.

D'esta manera, la Generalitat, en representació del poble valencià, “desitja expressar la més profunda solidaritat i suport al poble marroquí i libi en estos moments d'extrema angoixa i dificultat, que deixen famílies senceres sumides en el dolor i la pèrdua”.

Referent a això, el Consell, des del primer moment, ha acompanyat “el Marroc en el dolor després del devastador terratrémol que ha afectat la regió de Marràqueix-Safí”, al qual se suma el pas de cicló Daniel per Líbia, que ha “provocat un efecte devastador en el nord del país amb més de 2.000 morts i 5.000 desapareguts”.

La Generalitat, amb esta declaració institucional, vol fer patent el compromís “indestructible” amb la solidaritat internacional i “el suport a les nacions que es veuen afectades per tragèdies d'esta magnitud”.

En este sentit, el Govern Valencià ha pres mesures “immediates per a oferir la nostra ajuda humanitària al Marroc, amb la finalitat d'assistir les víctimes del terratrémol i contribuir a la reconstrucció de les zones afectades”.

Pel que fa a Líbia, el Consell està actualment avaluant les necessitats específiques del poble libi després de la devastació causada pel cicló Daniel, “i el compromís dels valencians i valencianes és estar al costat de les persones més vulnerables, amb els mitjans i recursos que ens demanden i siguen necessaris”.

El Govern Valencià reafirma el compromís “amb la solidaritat internacional i la cooperació entre nacions en moments de crisi com estos” i fa arribar les condolences “més sinceres” a les famílies que han perdut sers estimats i a totes les persones afectades pels desastres naturals al Marroc i Líbia i a tota la població marroquina i líbia que residix en la Comunitat Valenciana.

“El poble valencià sempre s'ha caracteritzat per ser profundament generós i solidari, i, en esta ocasió, de dolor compartit i de desafiament, reafirmem la nostra convicció en la solidaritat humana i en la capacitat del poble marroquí i libi de recuperació i reconstrucció”, assegura el Consell en la declaració institucional.

Fecha: 12/09/2023